Arabiske legion
Store norske leksikon,Historie,Verdens historie og samtidshistorie,Asia,Jordans historie
Den arabiske legion var opprinnelig en politistyrke (al-jaish al-arabi) som ble opprettet av Storbritannia i protektoratet Transjordan i 1921. Legionen ble grunnlagt av oberstløytnant Frederick Gerard Peake. Legionen ble integrert i den nasjonale jordanske hæren etter at britene ble kastet ut av landet i 1956.
Under britisk ledelse og organisert etter britisk mønster utviklet den arabiske legion seg til å bli den beste militære styrken i den arabiske verden, med en størrelse opp mot 20 000 mann. Legionens legendariske sjef fra 1939 til 1956 var major og senere general John Bagot Glubb, best kjent som Glubb pasja.Styrken deltok i den første arabisk-israelske krig i 1948–1949, og den ble en del av grunnlaget for den nye nasjonale jordanske hæren da den ble etablert som følge av Jordans selvstendighet. I 1956 ble John Bagot Glubb kastet ut av Jordan, og fra 1956 var legionen først under jordanske offiserers kommando før den ble fullstendig integrert i den nasjonale hæren. Les mer i Store norske leksikon Transjordan John Bagot Glubb Palestina-krigen Jordans historie